**Årsrapport 2022 for Neurocenter Østerskoven**

Neurocenter Østerskoven – kort fortalt

Neurocenter Østerskoven (NCØ) er et døgnbaseret rehabiliteringstilbud målrettet mennesker med moderat til meget svær erhvervet hjerneskade og tilsvarende til mennesker med medfødt hjerneskade. NCØ varetager Region Nordjyllands samlede indsats for specialiseret rehabilitering.

I 2023 er der i alt 20 budgetterede pladser på tilbuddet efter Lov om Social Service §66 og §107, mod tidligere 28 pladser. Pladserne er fordelt på 14 pladser for borgere med erhvervet hjerneskade og seks pladser for borgere med medfødt hjerneskade.

Status for Neurocenter Østerskoven

I slutningen af 2021 blev der nedsat en tværgående arbejdsgruppe til at belyse udfordringer vedrørende tilbuddets bæredygtighed samt behov og muligheder for iværksættelse af særlige vilkår/initiativer med henblik på at understøtte tilbuddets fortsatte drift. Efter anbefaling fra arbejdsgruppen i 2022 og med opbakning fra Ekspertpanelet gav DAS tilsagn til at kapaciteten fra den 1. juli 2022 blev justeret fra 22 til 14 for borgere med erhvervet hjerneskade. Samtidig øgede man belægningsprocenten fra 90% til 95% på afdelingen for erhvervet hjerneskade. I samme ombæring foretog man ligeledes, efter aftale med kommunerne, en mindre takststigning for borgere med erhvervet hjerneskade.

På trods af nedjusteringen af antallet af budgetterede helårsdøgnpladser har NCØ i 2022 oplevet en stadig nedgang i belægningen ift. borgere med erhvervet hjerneskade. Selvom NCØ fra 2. halvår af 2022 nedjusterede med 8 pladser til borgere med erhvervet hjerneskade oplevede man en nedgang i belægningen for denne målgruppe fra 62,6% af 22 pladser i 2021 til 59,9% af 18 pladser i 2022.

På afdelingen for borgere med medfødt hjerneskade har belægningen i 2022 været 180,2% mod 129,9 % i 2021. Det svarer i 2022 til, at der på de 6 normerede pladser har været indskrevet 10,8 borgere. Med merindskrivningen på afdelingen for borgere med medfødt hjerneskade har man via fleksible tilgange forsøgt at afbøde en del af den negative økonomiske indvirkning, som den lave belægning af afdelingen for borgere med erhvervet hjerneskade har afstedkommet.

Som det fremgår af nedenstående tabel ”budget og regnskab” har NCØ´s regnskab for 2022 vist et underskud på ca. 11,3 mio. kr. I 2021 var underskuddet ca. 7,4 mio. kr. I 2023 forventes der på nuværende tidspunkt et underskud på ca. 3,2 mio. kr. som følge af en lav og svingende efterspørgsel på pladser til borgere med erhvervet hjerneskade. Dette er på trods af, at NCØ har foretaget en kapacitetstilpasning, hvor udgifter til f.eks. løn er tilpasset efterspørgslen og nednormeringen af de budgetterede pladser.

Økonomi[[1]](#footnote-1)

|  |  |  |  |
| --- | --- | --- | --- |
| Erhvervet hjerneskade | 2021 | 2022 | 2023(forventet) |
| Kapacitet  | 22,0 | 18,0 | 14,0 |
| Realiseret aktivitet | 13,8 | 10,8 |  |
| Budgetteret belægning (%) | 90,0% | 90,0% | 95,0% |
| Realiseret belægning (%) | 62,6% | 59,9% |  |

Kapaciteten i 2022 blev ændret fra 22 til 14 pladser pr. 1. juli, hvilket svarer til en gennemsnitlig kapacitet for hele 2022 på 18.

|  |  |  |  |
| --- | --- | --- | --- |
| Medfødt hjerneskade | 2021 | 2022 | 2023(forventet) |
| Kapacitet  | 6,0 | 6,0 | 6,0 |
| Realiseret aktivitet | 7,8 | 10,8 |  |
| Budgetteret belægning (%) | 95,0% | 95,0% | 100,0% |
| Realiseret belægning (%) | 129,9% | 180,2% |  |

## Budget og regnskab

|  |  |  |  |
| --- | --- | --- | --- |
| År | 2021 | 2022 | 2023(forventet) |
| Budget |
| Bruttoomkostningsbudget | 45.566.882 | 46.082.221 | 39.615.376 |
|  |
| Takstindtægter | -42.295.508 | -40.480.982 | -43.954.209 |
| Direkte udgifter | 44.296.145 | 40.907.164 | 35.409.599 |
| Administration | 885.058 | 5.129.285 | 5.441.761 |
| Central ledelse og administration | 1.540.462 | 1.565.429 | 1.656.027 |
| Ejendoms- og kapitalomkostninger | 2.724.367 | 3.864.238 | 3.938.362 |
| Tilsyn og udvikling | 296.258 | 356.907 | 716.067 |
| I alt | 7.446.782 | 11.342.041 | 3.207.607 |

Fra 2022 dækker er en række tværgående funktioner inkluderet under posten ”Administration”, som nu, udover tilbuddets ledelse bl.a. tæller bogholder, vagtplanlægger, pedel, rengøring- og køkkenpersonale mv. Disse var tidligere inkluderet under ”direkte udgifter”.

Udvikling af Neurocenter Østerskoven

**Faglig udvikling –** I 2022 har der været særligt fokus på at udvikle den neuropædagogiske tilgang og herunder relevante tilgange og metoder inden for bl.a. neuropsykologiske test og screeninger. I tråd med dette fokus har man samtidig fået ansat en Neuropsykolog, som det ligeledes har været ønsket af kommunerne.

**Organisatorisk udvikling –** I 2022 har man igangsat et arbejde med fremmødeprofiler for personalet til det nye fastlagt kapacitetsniveau. Det vil sige at man har et skærpet fokus på den rette arbejdstidstilrettelæggelse. Baggrunden er, at man ønsker at den kommunale bestilling og efterspørgselsmønster bliver imødekommet af den rette indsats og af de rette kompetencer. Samtidig har man haft fokus på at sikre den rette fremmødeprofil under de økonomiske rammer som NCØ har befundet sig i 2022.

**Ledelsesstruktur** - Pr. 15. september 2022 blev fungerende leder af NCØ, Troels Møller, konstitueret et år frem. NCØ er, ved årsrapportens tilblivelse, i gang med at ansætte en permanent leder af tilbuddet, med henblik på tiltrædelse den 1. juni 2023.
Pr. 1. april er der ansat en ny afdelingsleder, Jette Pia Andersen, på afdelingen for erhvervet hjerneskade.

**Andet -** Som det har været bemærket i tidligere årsrapporter de senere år er NCØ til stadighed udfordret på den økonomiske bæredygtighed grundet en lav og meget svingende belægning af pladser for borgere med erhvervet hjerneskade. På trods af at man fra 2. halvår af 2022 har nedjusteret antallet af pladser til målgruppen fra 22 til 14, har man stadig oplevet nedgang i belægningen siden 2021. Derudover oplever NCØ, at forløbene for borgere med erhvervet hjerneskade bliver kortere. I 2018 var den gennemsnitlige indskrivningstid for borgere med erhvervet hjerneskade 319 dage, i 2022 var den 193 dage. NCØ er nødsaget til at forsøge at tilpasse sin kapacitet ud fra den økonomiske ramme, som gives ved det givne indtægtsniveau. Det vil sige, at ved en lav belægning nedjusterer NCØ sit beredskab. Når efterspørgslen igen stiger, ofte med kort varsel, kan NCØ ofte ikke nå at opjustere sit beredskab, da det kræver rekruttering af det rette antal medarbejdere med de nødvendige kompetencer. På grund af den svingende belægning er NCØ i en driftsmæssig situation, hvor man vedvarende er bagud i forhold til at på skift at skulle op- eller nedjustere kapaciteten. Derfor har NCØ i perioden 2021-22 selv afvist fem borgere fra nordjyske kommuner, idet ressourcerne ikke var til stede pga. tidligere iværksatte økonomiske tilpasninger.

1. Økonomi, budget og regnskab afspejler de vedtagne økonomiske rammer for tilbuddet for 2022 [↑](#footnote-ref-1)